У нашу вандроўку па Гродзенскай вобласці ў рамках конкурсу "Лепшая сядзіба года" з мэтай паглядзець аграсядзібы для турыстаў у Бераставіцкім, Шчучынскім і Лідскім раёнах мне пашчасціла выправіцца з вельмі цікавымі спадарожнікамі: Тадэвушам Навагродскім, загадчыкам кафедры этналогіі, музеялогіі і гісторыі мастацтваў гістарычнага факультэта БДУ; Таццянай Кухаронак, старшым навуковым супрацоўнікам Інстытута мастацтвазнаўства, этнаграфіі і фальклору, і Сяргеем Сергачовым, прафесарам, доктарам архітэктуры, выкладчыкам архітэктурнага факультэта БНТУ. Атрымалася так, што я сядзела побач менавіта з Сяргеем Аляксеевічам, які пешкі прайшоў бадай усю Беларусь і вядомы як адзін з самых выдатных знаўцаў беларускай вясковай архітэктуры. Такім чынам, я абсалютна задарма праслухала эксклюзіўны курс лекцый па гэтай дысцыпліне.